**АНАЛИТИЧЕН ДОКЛАД**

**по резултатите от проведеното изследване на местната интеграционна политика за приобщаване и участие на ромите в община Садово**

**София, 2023 г.**

**СЪДЪРЖАНИЕ:**

**Първа част: Методологически основания за изследването 4**

**1. Уводни бележки 4**

**2. Методика на изследването 6**

**Втора част. Резултати от изследването 8**

**1. Оценки на местната интеграционна политика за приобщаване на ромите в община Садово 8**

1.1. Обща оценка на удовлетвореността от действията на общината,

насочени към интеграция на ромите 8

1.2. Удовлетвореност от извършените действия в сферата на образованието 14

1.3. Удовлетвореност от извършените действия в сферата на здравеопазването 17

1.4. Удовлетвореност от извършените действия в сферата на жилищните

условия 20

1.5. Удовлетвореност от извършените действия в сферата на заетостта 22

1.6. Удовлетвореност от извършените действия в сферата на културата и спорта 26

1.7. Удовлетвореност от извършените действия в гарантиращи недопускане на дискриминация и нарушаване на правата на жените 30

1.8. Оценка на ефекта от реализацията на дейностите за приобщаване на ромите 31

**2. Ползи, проблеми/предизвикателства вследствие на провежданата интеграционна политика 32**

2.1. Ползи от извършваните дейности на община Садово за успешната интеграция на ромите 32

2.2. Проблеми и предизвикателства, пред провежданата интеграционна политик 35

2.3. Предложения и/или препоръки относно провежданата интеграционна политика 37

**3. Оценка на сътрудничеството между местния бизнес, общината, НПО и гражданите, с оглед реализацията на местните политики за приобщаване и интегриране на ромите 38**

**4. Заключение 42**

**ПРИЛОЖЕНИЯ 46**

**Приложение 1:** Социодемографски характеристики на анкетираните
представители на населението 46

**Приложение 2:** Общи характеристики на анкетираните предприятия 50

**Приложение 3:** Общи характеристики на анкетираните НПО 53

**Първа част: Методологически основания за изследването**

1. **Уводни бележки**

Настоящият аналитичен доклад се разработва в изпълнение на дейност 2 в рамките на проект *„*Мониторинг на местни политики в община Садово за ефективно приобщаване и участие на ромите чрез партньорско управление с гражданите и бизнеса*“* по процедура за предоставяне на безвъзмездна финансова помощ BG05SFOP001-2.025 „Повишаване на гражданското участие в процесите на изпълнение и мониторинг на политики и законодателство“ по Оперативна програма „Добро управление“ 2014-2020г.

В съвременния глобален свят, все повече се говори за насърчаване на многообразието и зачитане на различията по различни признаци като етнос, възраст, пол, увреждане, религия. България е сред държавите с най-висок процент ромско население в Европа, което предвид застаряването на населението и отчетливото намаляване на другите два основни етноса в страната – българския и турския, означава, че в следващите десетилетия относителният дял на ромския етнос ще се увеличава все повече. Един от специфичните проблеми, свързан с ромите е тяхната интеграция. Всеизвестен факт е, че тази общност продължава да бъде една от най-маргинализираните, стигматизираните и дискриминираните. Налице са редица национални управленски и стратегически документи[[1]](#footnote-1), в които се апелира за прилагането на целенасочен интегриран подход към тази общност, с цел успешното й приобщаване в българското общество. Независимо от това, налице са сериозни индикации, че тази общност продължава да бъде изключена и изолирана. Налице са процеси, свързани с капсулирането на тази етническа група в ромските квартали, което от своя страна води до социална изолация, липса на напредък в сферата на образованието, заетостта, здравеопазването и недискриминацията, влошаване на жилищните условия, до проблеми с изграждането и поддръжката на инфраструктурата и хигиената, до транспортни проблеми и трудности при осигуряването на услуги.

От друга страна, неефективният процес на приобщаване на ромското население създава освен проблеми на местно ниво, но също така задълбочава и регионалните неравенства, като по този начин води до увеличаване на дистанциите между отделните общности в българското общество. За да може този процес да бъде успешен и надежден, е необходима фундаментална промяна в подхода и решително включване на обществеността/гражданството и бизнеса на местно ниво в тези процеси.

Настоящият доклад представя в систематизиран вид и анализира емпиричните резултати от проведеното социологическо изследване в община Садово сред 1) населението 2) бизнеса и 3) неправителствени организации (НПО). Основната цел е проучване на вижданията на населението от една страна и мненията на бизнеса и НПО от друга страна относно резултатите от местната интеграционна политика на община Садово. Специален акцент е също така и идентифицирането на пречките и предизвикателствата, които възпрепятстват възможността да се актуализират наличните местни политики и да се въведат нови подходи и инструменти за преодоляване на неравенствата. Проучването ще проучи и ефективността на партньорството между обществеността, бизнеса и местните административни структури в процеса на управление на местните политики за приобщаване на ромите.

**Настоящия анализ се базира на 110 попълнени анкетни карти, отразяващи индивидуалното мнение на 96 представители на населението, живеещо в 12-те населени места, принадлежащи към община Садово, 8 представители на бизнеса и 6 представители на НПО**. С оглед оценка на направеното в областта на реализацията на Плана за действие на община Садово в изпълнение на Областната стратегия за приобщаване на българските граждани от ромски произход и други граждани в уязвимо социално положение, живеещи в сходна на ромите ситуация (2021-2023 г.) са проведени **и 11 дълбочинни интервюта с кметове или служители в кметства на 11 населени места в община Садово (вкл. и със служител на община Садово).** Основната цел е да се допълни и обогати анализа, с оглед извеждане на препоръки за хармонизиране на местните политики на община Садово в съответствие с новите реалности и новата стратегическа рамка за приобщаване и участие на ромите чрез партньорско управление с гражданите и бизнеса.

1. **Методика на изследването**

За целите на настоящия проект е разработена Методика на изследването, в която са описани целите и задачите, релевантните методологически подходи, чрез които се събира необходимата емпирична информация, методите за набиране на необходимата емпирична информация и методите за статистико-математическата обработка на събраната емпирична информация. Методиката на изследването има ключова роля за подготовката, качественото провеждане на изследването и получаването на достоверни емпирични данни. Тя е адекватна и прецизно разработена, което гарантира, че:

1) ще бъдат изследвани точно тези процеси и явления, които са дефинирани като предмет на изследването;

2) изследваните явления и процеси са проучени с цялата необходима задълбоченост и прецизност;

3) приложени са релевантни изследователски подходи и техники, в резултат на което е събрана търсената емпирична информация;

4) обследването е проведено по начин, съобразен с международните стандарти в социологията, гарантиращи едновременно **и достоверност, и представителност** (репрезентативност) на събраната емпирична информация. Достоверна е тази информация, която адекватно отразява изучаваните признаци.

**За целите на изследването са разработени три изследователски инструмента: 1) Анкетна карта № 1 за население, 2) Анкетна карта № 2 за бизнеса (или техни представители) и 3) Анкетна карта № 3 за НПО. С цел осигуряване на сравнимост и съпоставимост на събираната емпирична информация, трите въпросника съдържат въпроси, които имат идентично съдържание, но се различават според своите формулировки. В допълнение е разработен и гайд за провеждане на дълбочинни интервюта с кметове от населени места в община Садово.**

Събраната емпирична информация е обработена с помощта на **специализирания социологически софтуер SPSS,** в резултат на което са изчислени основните едномерни разпределения по всички изследвани признаци и са идентифицирани основните различия по отношение не ключовите емпирични индикатори.

Социологическата информация е надлежно анализирана и представена в следващото изложение. Информацията по всеки отделен емпиричен индикатор е представена или в табличен, или в графичен вид, което улеснява представянето и възприемането на съвкупната[[2]](#footnote-2) емпирична информация. При представянето на отговорите на населението, бизнеса и НПО в редица случаи е използвана таблична форма, като в таблиците са изписани въпросите от въпросниците за трите целеви групи.

Анализът на събраната емпирична информация следва стриктно структурата на анкетните карти за посочените по-горе целеви групи.

В Приложение 1 към настоящия аналитичен доклад се представят социо-демографските характеристики на изследваните лица от целева група население. Приложение 2 визуализира основните характеристики на бизнеса, а съответно Приложение 3. Основни характеристики на изследваните НПО, попаднали в проучването.

**Втора част. Резултати от изследването**

**1. Оценки на местната интеграционна политика за приобщаване на ромите в община Садово**

**1.1. Обща оценка на удовлетвореността от действията на общината, насочени към интеграция на ромите**

Политиката за интеграция на ромите в община Садово е неразделна част от общонационалната политика за повишаване на качеството на живота на гражданите и за гарантиране на равни възможности и пълноценно развитие на всеки, независимо от неговия социален произход, етническа или религиозна принадлежност, пол или други признаци. Интеграцията на ромите може да бъде разглеждана като едно дългосрочно предизвикателство, изискващо координирано прилагане на последователни, целенасочени, активни и ефективни действия, мобилизация на отговорните институции и въвличане на ромската общност в тези процеси за постигане на напредък в набелязаните обществени сфери. От 2011 г. община Садово работи по изпълнението на План за интеграция на ромите и други граждани в уязвимо положение в обществото, който изисква отделянето на значителен финансов ресурс на местно ниво за реализация на предвидените дейности. Много важна задача в този процес е получаването на обратна връзка и активно съдействие от страна на гражданите по населени места, от бизнеса и неправителствените организации (НПО) при изпълнението на предвидените дейности, заложени в Плана, с оглед отстраняване на пропуски и несъответствия и постигане на едно по-добро ниво на сътрудничество, в условията на динамично променящата се среда. С оглед емпирично верифициране на поставените цели, в изследването са предвидени релевантни въпроси, даващи информация за оценката на местната интеграционна политика. Формално погледнато, тези въпроси са концентрирани в Блок Б в трите анкетни карти (Анкетна карта № 1 за население, живущо на територията на община Садово, Анкетна карта № 2 за бизнеса и Анкетна карта № 3 за НПО.

Както е видно от разработения доклад в рамките на дейност 1: *„Анализ на ефикасността на мерките за приобщаване и участие на ромите и други граждани в уязвимо социално положение, живеещи в сходна на ромите ситуация“*, налице са редица управленски и стратегически документи на регионално и местно ниво, които очертават напредъка в социалната, икономическа, културна и образователна интеграция на ромите в община Садово. Като цяло резултатите от извършеното проучване показват, че в болшинството от случаите населението и бизнеса са удовлетворени в голяма степен от действията на общината. Според тях, предприетите мерки за приобщаване оказват положителен ефект и способстват за активното включване на различните социални и етнически групи в обществото. И ако бизнесът и гражданите изразяват видима удовлетвореност от направеното, то значително по-висок е делът на анкетираните представители на НПО, според които практическата реализация на Плана не води до желаните резултати. Следващата фигура визуализира оценките на трите целеви групи по този въпрос:

**Фигура 1. Степен на удовлетвореност от действията на общината, насочени към интеграция на ромите в населеното място, в което живеете (в %)**

Ако бъдем още по-конкретни в оценката на респондентите относно направеното в областта на интеграцията се очертава следната картина: Преобладаваща част от анкетираните граждани (62,5%), споделят, че предприетите действия от страна на община Садово способстват за трайно създаване на процеси на разбирателство и толерантност на ромите с останалите етнически групи. За разлика от тях, анкетираните представители на бизнеса са с по-умерена оценка, а болшинството от представителите на НПО (66,7%) изразяват коренно различна позиция, като не виждат промяна след предприетите действия, тъй като ромите в населените места на територията на община Садово според тях, живеят в разбирателство с останалите етноси още преди приемането на този управленски документ.

**Таблица 1**

**Оценка на направеното в областта на интеграцията на ромите, в следствие на изпълнението на План за интеграция на ромите и други граждани в уязвимо положение**

|  |  |  |  |
| --- | --- | --- | --- |
|  | Мнение на представители на население(в%) | Мнение на представители на бизнеса(в%) | Мнение на представители на НПО(в%) |
| С предприетите действия от страна на общината, ромите в нашето населено място се интегрираха, живеят в разбирателство с останалите | 62,5 | 25,0 | - |
| Направи се много, но не е достатъчно, взе още има разделение между етносите | 13,5 |  | 33,3 |
| Не виждам промяна, ромите от нашето населено място все още не са интегрирани с останалите жители на населеното място | 5,2 | 25,0 | - |
| Не виждам промяна, ромите от нашето населено място, живеят в разбирателство с останалите още преди да бъде приет този План | 18,8 | 25,0 | 66,7 |

Интересни резултати се наблюдават, ако разгледаме оценката на местното население за направеното в областта на интеграцията на ромите по населени места. Като цяло данните категорично отчитат, че реализацията на Общинския план способства изключително много за интеграцията на тази общност в община Садово. Впечатление прави това, че в три населени места, независимо от направеното, все още е налице разделение между етносите. Това са с. Катуница, с. Караджово и с. Чешнегирово. С оглед преодоляване на това социално деление, в близко бъдеще от страна на община Садово е нужно предприемане на действия, стимулиращи към единството и толерантността между етносите в тези населени места.

**Таблица 2**

**Оценка на местното население за направеното в областта на интеграцията на ромите, в следствие на изпълнението на План за интеграция на ромите по населени места (в %)**

|  |  |  |  |  |
| --- | --- | --- | --- | --- |
|  | С предприетите действия от страна на общината, ромите внашето населено място се интегрираха | Направи се много, но не е достатъчно, взе още има разделениемежду етносите | Не виждам промяна, ромите от нашето населено място все още не саинтегрирани с останалите жители на населеното място | Не виждам промяна, ромите от нашето населено място, живеят вразбирателство с останалите още преди да бъде приет този План |
| Садово | 37,5 | - | - | 62,5 |
| Ахматово | 75,0 | 12,5 | - | 12,5 |
| Богданица | 62,5 | 25,0 | - | 12,5 |
| Болярци | 100 | - | - | - |
| Караджово | 37,5 | 25,0 | 37,5 | - |
| Катуница | 50,0 | 12,5 | 12,5 | 25,0 |
| Кочево | 75,0 | - | - | 25,0 |
| Милево | 75,0 | 12,5 | - | 12,5 |
| Моминско | 100 | - | - | - |
| Поповица | 50,0 | 12,5 | - | 37,5 |
| Селци | 37,5 | 62,5 | - | - |
| Чешнегирово | 50,0 | - | 12,5 | 37,5 |

Интерес за изследването представляват и разпределенията на отговорите на бизнеса за товакои приоритети излизат на преден план, в следствие на провежданата интеграционна политика. Предвид факта, че безработицата в обхванатите в проучването населени места е изключително висока, особено сред представителите на ромската общност, похвален е резултата, че нараства броят на наетите роми във фирми на територията на общината. Близо 67% от анкетираните представители на бизнеса споделят такова мнение. Като други положителни резултати са намаляването на междуетническите конфликти във фирмите (100%), повишаване на квалификацията и образователното ниво на голяма част от ромите (50%).

**Таблица 3**

**Оценка на бизнеса за приоритетите, в следствие на провежданата интеграционна политика за приобщаване и участие на ромите от страна на община Садово**

|  |  |
| --- | --- |
| Кои от следните приоритети излязоха на преден план за Вашата фирма, в следствие на провежданата интеграционна политика за приобщаване и участие на ромите от страна на община Садово? | Оценка на бизнеса(в%) |
| Увеличи се броят на наетите роми във фирмата | 66,7 |
| Повиши се квалификацията на голяма част от ромите, работещи във фирмата | 50 |
| Повиши се образованието на голяма част от ромите, работещи във Фирмата | 50 |
| Подобриха се работните взаимоотношения между работниците от различни етноси | - |
| Намаляха конфликтите във фирмата | 100 |
| Намаляха случаите на дискриминация на работното място | - |
| Няма промяна в приоритетите | 25 |

**1.2. Удовлетвореност от извършените действия в сферата на образованието**

Всеизвестен факт е, че образователната интеграция може да бъде считана като отправна точка за равноправното интегриране на ромите в българското общество. Тя е неделима част и необходим елемент от процеса на модернизация на българското образование като се явява важна предпоставка за последващо приобщаване на ромите на пазара на труда, за повишаване на здравния статус и за подобряване на жилищните условия на ромите. Според получените резултати, изпълнението на заложените дейности в Общинския план в тази сфера има редица положителни измерения и оказва съществено влияние върху ромската общност, върху нейните нагласи за бъдещо развитие. За голяма част от представителите на населението, направеното до момента в сферата на образованието способства повече ромски деца да посещават детска градина (93,4%), по-малко ромски деца да отпадат от училище (86%) , повече ромски деца да говорят и четат на български език (85,7%). Отчита се в положителна светлина и направеното при работата с ромски родители (83,5%), повишаване на значимостта на образованието за много ромски семейства (82,2%). Сходно мнение изказват и анкетираните представители на НПО. Според преобладаваща част от тях, направеното в областта на интеграцията в образованието способства за намаляване случаите на отпадане от училище (66,7%) и осъзнаването на образованието като ценност за ромските родители (66,7%).

**Таблица 4**

**Емпирични оценки на представителите на населението и НПО за промените, които настъпват в населените места , в следствие на предприетите интеграционни действия от страна на община Садово в сферата на образованието**

|  |  |  |
| --- | --- | --- |
| В следствие на изпълнението на Общинския план за интеграция на ромите, в областта на ОБРАЗОВАНИЕТО, в населеното място, в което живеете настъпиха промени като: | Мнение на представителите нанаселение( в %) | Мнение на представителите на НПО(в%) |
| По-малко ромски деца отпадат от училище | 86,0 | 66,7 |
| Повече ромски деца посещават детска градина | 93,4 | 33,3 |
| Повече ромски деца могат да говорят и четат на българки език | 85,7 | 33,3 |
| Повече възрастни лица с ниско или без образование могат да четат и пишат на български език | 53,8 | - |
| Подобри се работата с родители на деца от ромски произход | 83,5 | - |
| За повече ромски родители образованието на техните деца става важно | 82,2 | 66,7 |
| Нищо не се подобри в сферата на образованието | 19,1 | 33,3 |

Подобна позиция изразяват и интервюираните кметове или служители в кметства от 11-те населени места на територията на община Садово. Те категорично подчертават, че реализираните действия способстват за една по-добра интеграция на ромските деца в училище и в детска градина. Ето и някои конкретни мнения по този въпрос:

* *„В община Садово има 7 основни училища, 10 детски градини и една гимназия по селско стопанство. Във всяка едно учебно заведение има екип който работи с децата, така че да се гарантира качеството на учебния процес“ (експерт в община Садово);*
* *„С извършваните дейности на община Садово се повиши образоваността и професионалната квалификация на хората от различните етноси“(експерт в община Садово);*
* *„В областта на образованието се прави много. Имаме детска градина и основно училище. Около 80% от децата са роми. Децата посещават училище и детска градина. Нямаме проблеми в това отношение“ (кмет на с. Чешнегирово);*
* *„В с. Катуница имаме ОУ „Христо Ботев“ и детска градина. Посещават се от всички. Нямаме проблеми с децата от ромския етнос“ (кмет на с. Катуница);*
* *„В населеното място имаме 1200 жители, имаме едно основно училище, в което учат ученици от 5 съседни села. Децата са 180 на брой. Имаме 63 деца в детската градина. Всички са интегрирани“ (кмет на с. Поповица)*
* *„Вижда се напредък в образованието на ромските деца. Родителите са все повече отговорни да станат децата им образовани. Като на такова мнение са и родители, които не са завършили основно образование, които в момента се записват в основното ни училище, за да завършат основно образование“ (кмет на с. Караджово);*
* *„Нашите деца посещават почти всички детската градина в с. Поповица. Возим ги с автобус. До 7 клас децата учат пак в Поповица и тези, които продължат в Садово, пак ги возим с автобус“ (кмет на с. Ахматово).*

**1.3. Удовлетвореност от извършените действия в сферата на здравеопазването**

Здравеопазването е друга ключова област, в която се полагат целенасочени мерки, имащи за цел интеграцията на ромите в община Садово. Всеизвестен факт, е, че ключови фактори, определящи равнището на здравния статус и здравната култура на населението, са степента на образованост, размерът на доходите и състоянието на жилищната среда. Социално-икономическите и жилищно-битови условия, при които живее голяма част от представителите на ромската общност, оказват пряко влияние върху тяхното здравно състояние. Резултатите от проведеното проучване сред населението показва, че реализацията на Общинския план за интеграция в сферата на здравеопазването оказва благоприятно въздействие върху здравния статус на ромската общност. Основна заслуга за това има успешното укрепване и разширяване на мрежата от здравни медиатори, които са мост между нуждите на ромската общност и здравните институции. Ето и едно конкретно мнение: *„полагат се грижи за подобряване на здравното обслужване на ромите по населени места. В повечето от населените места има общопрактикуващи лекари има и назначени здравни медиатори, които да оказват съдействие при нужда“ (експерт в община Садово).*

Налице са видими резултати, които според голяма част от населението са свързани с повишаване на броят на ромите, които посещават личен лекар (87,2%), с повишаване на броят на имунизираните деца (86,2%), с повишаване на информираността на ромите в областта на общественото здраве (80,2%). Представителите на НПО, които участваха в проучването също дават положителна оценка на направеното в тази сфера. Според тях, реализираните дейности в най-голяма степен способстват за подобряване на здравното обслужване на ромите (100%) и разширяване обхвата на ваксинираните деца от ромския етнос (100%).

**Таблица 5**

**Емпирични оценки на представителите на населението и НПО за промените, които настъпват в населените места , в следствие на предприетите интеграционни действия от страна на община Садово в сферата на здравеопазването**

|  |  |  |
| --- | --- | --- |
| В следствие на изпълнението на Общинския план за интеграция на ромите, в областта на ЗДРАВЕОПАЗВАНЕТО, в населеното място, в което живеете настъпиха промени като: | Мнение на представителите нанаселение(в%) | Мнение на представителите наНПО(в%) |
| Подобрено бе здравното обслужване | 48,3 | 100 |
| Намаляха случаите на ранна бременност при момичетата | 55,7 | 33,3 |
| Намалиха се случаите на ранните бракове | 54,1 | 33,3 |
| Разшири се обхвата на ваксинираните лица/деца | 79,1 | 100 |
| Повиши се информираността на ромите в областта на общественото здраве | 80,2 | 33,3 |
| Повиши се броят на имунизираните деца | 86,2 | 66,7 |
| Повиши се броят на ромите, които посещават личен лекар | 87,2 | 66,7 |
| Създадени бяха Центрове за доболнична медицинска помощ | 12,9 | - |
| Наличие на специализиран транспорт за спешни случаи до близката болница | 11,5 | - |
| Нищо не се промени в областта на здравното обслужване | 50,7 | - |

На фона на напредъка, очертан в тази сфера, впечатление прави също така и сравнително високия дял на анкетираните роми, които не виждат някаква промяна в областта на здравното обслужване. Близо 51% от тях споделят подобна позиция, което неминуемо сигнализира за необходимост от още целенасочени действия. На въпроса: *През последната година възползвали ли сте се от услугите на общината, при наличие на здравен проблем*?, сравнително висок е делът на анкетираните, които споделят, че не са информирани за наличието на подобен тип услуги (29%). Като цяло голяма част от анкетираните роми разчитат основно на собствените си възможности при възникване на необходимост от посещаване на лекар. Едва 35,6% от тях отбелязват, че са се възползвали от услугите на общината при възникване на здравословен проблем. Като най-често използвана услуга, това е получаването на еднократни помощи (26,9%) и получаване на помощи за закупуване на лекарства (5,4%). Единични са случаите на използване на транспорт (2,2%) и плащане на такси в болниците от страна на социално слаби (1,1%).

**Фигура 2. Мнение на населението относно През последната година възползвали ли сте се от услугите на общината, при наличие на здравен проблем? (в%)**

**1.4. Удовлетвореност от извършените действия на община Садово в сферата на жилищните условия**

В специализираната литература са налични редица проучвания, идентифициращи като все още нерешен проблем лошите и неприемливи жилищни условия, в които живеят голяма част от представителите на ромската общност. В редица управленски документи е отбелязано, че обособените ромски квартали продължават да бъдат една от основните пречки за цялостната интеграция на ромите в обществото, тъй като условията на живот в тях водят до задълбочаване на изолацията на ромската общност, до занижаване на възможностите за подобряване на образователния, социално-икономическия и здравния статус и до маргинализиране на значителна част от общността. Налице са редица проблеми в т.нар. ”ромски махали” и ”ромски квартали”, като най-често срещаните са свързани с липсата на кадастрални карти, общи и подробни устройствени планове, незаконно строителство, недостатъчно изградена инфраструктура и ограничен достъп до социални и комунални услуги, пренаселеност. Резултатите от проведеното проучване в 12-те населени места на територията на община Садово сочат, че като цяло, през последните години, с подкрепата на общината условията на живот на ромите в населените места се подобряват значително. Подобно мнение е споделено и в проведените дълбочинни интервюта с кметове или служители в кметства на населени места. Ето и тяхната позиция:

* *„Жилищните условия според мен са горе-долу добри. Всички добре живеят. Онези, които работят в чужбина инвестират в подобрения на своите къщи и дворове, което е един позитивен резултат“ (кмет на с. Чешнегирово);*
* *„Жилищните условия, в които живеят ромите са задоволителни. Концентрирани са в махала. Много от тях си закупиха жилища в селото и си живеят съвместно със жителите на с. Милево. Тук всички се разбират и живеят в мир“ (кмет на с. Милево);*
* *„Селото ни е старо. Основна част от постройките са кирпичени. Има и нови сгради с тухла. Като условия, всеки си е създал, но няма канализация, няма обратни води, питейна вода има , няма имот без да е водоснабден“ (кмет на с. Ахматово);*
* *„Напоследък се наблюдава, особено при ромите едно по-добро благоустрояване на жилищата. Те работят в чужбина, влагат си парите тук в селото, инвестират в обзавеждания на своите къщи, които по нищо не се различават от останалите“ (кмет на с. Богданица).*

Според болшинството от анкетираните представители на целева група население (87,8%) и целева група НПО (66,7%), със съдействието на общината се извършва ремонт на улици и тротоари в ромските квартали на някои населени места. Обръща се специално внимание на ромски семейства, които нямат собствен дом, като на част от тях се предоставят и терени за изграждане на жилища. Сходна позиция имат и представителите на НПО в района. Според 66,7% от тях, с подкрепата на общината ромски семейства биват включени и в програми за настаняване в социални жилища. Независимо от направеното, все още недостатъчни остават усилията на местната власт от гледна точка на изграждането на детски площадки за игра и спортни зали на открито и закрито за децата в ромските квартали. Впечатление прави също така и високият дял на анкетираните представители на населението (40%), според които условията на живот в ромските квартали остават непроменени, в много лошо състояние.

**Таблица 6**

**Оценки на представителите на населението и НПО относно условията на живот**

|  |  |  |
| --- | --- | --- |
| През последните години, с подкрепата на общината условията на живот на ромите във Вашето населено място | Мнение на представителите на Население (в%) | Мнение на представителите на НПО(в%) |
| Подобриха се много, като в ромските квартали бе направен ремонт на улици, тротоари и т.н | 87,8 | 66,7 |
| Подобриха се значително, в ромските квартали вече има течаща вода и канализация | 58,1 | 33,3 |
| Предоставиха се терени за изграждане на жилища на лица, които нямат собствен дом | 72,2 | 33,3 |
| Направени бяха детски площадки за игра на децата в ромските квартали | 31,5 | 33,3 |
| Изградени бяха спортни зали на открито и закрито в квартали с преобладаващо ромско население  | 15,5 | 33,3 |
| Включени бяха ромски семейства в програми за настаняване в социални жилища  | 25,0 | 66,7 |
| Нищо не се промени, в тези квартали няма все още канализация и течаща вода | 25,7 | 50,7 |
| Нищо не се промени, улиците в ромските квартали са в много лошо състояние | 40,0 | - |

**1.5. Удовлетвореност от извършените действия на община Садово в сферата на заетостта**

Всеизвестен факт е, че ромите са в най-неизгодното положение на пазара на труда, тъй като голяма част от тях са неграмотни, с ниска степен или без образование, без професионални умения и квалификация, което значително затруднява реализирането им на пазара на труда. Тези фактори, както и проявите на дискриминация, поставят много от тях в неравностойно положение, като са предпоставка и водещ мотив за тяхната заетост в „сивата” икономика. От тази гледна точка политиката на община Садово в сферата на заетостта е изключително важна, с оглед постигане на пълноценно включване на тази общност в българското общество.

*Какво показват емпиричните данни?*

Според получените резултати, болшинството от анкетираните представители на населението оценяват в позитивен план направеното в тази сфера. Все повече лица от ромския етнос започват работа по програми за временна заетост (87,5%) и биват назначавани в частни фирми (82,1%). Сходна позиция изразяват и представителите на местната власт по населени места, НПО и бизнеса. Според голяма част от кметовете или служителите в кметства на населените места, намиращи се на територията на община Садово, все повече роми работят и постигат трудови успехи в своята реализация:

* *„Повечето роми на територията на община Садово работят по временни програми за заетост“ (експерт община Садово);*
* *„Една част от ромите работят при местния бизнес, друга част са в чужбина“ (кмет на с. Чешнегирово);*
* *„Повечето от населението , включително и ромите от нашето село работят в селското стопанство. Имаме и 2-3 цеха, в които работят много роми“ (кмет на с. Поповица);*
* *„Повечето от младите роми работят в складовете за прекупуване на зеленчуци, или в птице-кладницата“ (кмет на с. Милево);*
* *„В с. Катуница има много фирми, нямаме безработица, тук има най-много предприятия, които осигуряват работа и за съседните населени места“ (кмет на с. Катуница);*
* *„Много хора от ромската махала се наемат като сезонни работници в Испания, Англия, и почти няма безработни роми. Виждаме проблем по назначаването по младежки програми, тъй като младежите не искат да работят на минимална работна заплата“ (кмет на с. Караджово);*
* *„Една част от по-младите роми се занимават със земеделие. По-възрастните със строителство“(кмет на с. Ахматово).*

Наблюдава се също така и една положителна тенденция от гледна точка на нарастване на броят на ромите, които се регистрират в Бюрата по труда. Това мнение е изказано от близо 70% от анкетираните роми и 75% от представителите на бизнеса. Данните сочат, че все още недостатъчна остава работата на общината от гледна точка на подобряването на посредническите услуги по заетостта, активирането на продължително безработни и икономически неактивни лица, чрез насърчаване на трудовото медиаторство и насърчаването на стажуването и чиракуването във фирми на територията на общината. Предпочитана форма на заетост остава включването на роми по програмите за временна заетост, което от своя страна не им позволява да упражняват труд за продължителен период от време и не съдейства за повишаване на тяхната професионална квалификация. От друга страна, всички работодатели, с които разговаряхме изразиха категорична позиция, че пред последните години не са участвали в съвместни срещи с Бюрата по труда, относно обсъждане на възможности за една по-успешна реализация на безработните представители на ромската общност на трудовия пазар. Липсата на подобен тип сътрудничество значително ограничава трудовото включване на ромите, особено днес, когато все повече навлизат дигиталните технологии в работните процеси и все по-трудно става реализацията на лица с ниска степен и без квалификация на пазара на труда.

**Таблица 7**

**Оценка на направеното от община Садово в сферата на заетостта**

|  |  |  |  |
| --- | --- | --- | --- |
| През последните години, с подкрепата на общината в сферата на ЗАЕТОСТТА настъпиха промени свързани с: | Мнение на представители на население(в%) | Мнение на представители на бизнеса(в%) | Мнение на представители на НПО(в%) |
| Все повече лица от ромския етнос започват работа по програми за временна заетост  | 87,5 | 75 | 66,7 |
| Все повече лица от ромския етнос започват работа в частни фирми | 82,1 | 75 | - |
| Все повече лица от ромския етнос от населеното място се включват в обучения за квалификация и преквалификация | 59,6 | 50 | 33,3 |
| Все повече лица от ромския етнос се регистрират в Бюрата по труда | 69,6 | 75 | 33,3 |
| Все повече лица от ромския етнос започват самостоятелен бизнес | 34,4 | - | 33,3 |
| Намаля безработицата сред ромите | 53,8 | 67 | - |
| Подобряване на посредническите услуги по заетостта | - | - | - |
| Активиране на продължително безработни и икономически неактивни лица, чрез насърчаване на трудовото медиаторство | - | - | 33,3 |
| Насърчаване на стажуването и чиракуването във фирми на територията на общината | - | - | 33,3 |

Когато разглеждаме въпроса за това, какви промени настъпват в сферата на заетостта, вследствие на провежданата политика за интеграция на ромите, интерес представлява и мнението на бизнеса за това дали общината предоставя някакви стимули за фирми, осигуряващи заетост на лица от ромския етнос. Като цяло, данните сочат, че сравнително малък е делът на работодателите, които са информирани по този въпрос. Едва 25% от тях са запознати, но отбелязват, че до момента не са се възползвали от подобни стимули. В болшинството от случаите (75%) бизнеса заявява, че не са чували за подобен тип инициатива, която да се реализира на територията на община Садово.

**Фигура 3. Оценка на бизнеса по въпроса доколко общината предоставя стимули за фирми, които осигуряват заетост на безработни лица от ромския етнос (в %)**

**1.6. Удовлетвореност от извършените действия в сферата на културата и спорта**

Културната интеграция на ромите е неделима част от цялостната социално- икономическа интеграция. Важен принцип на развитие на националната културна политика е насърчаването на културното многообразие и съхраняването на единството на националната култура. Културното многообразие е източник и фактор за духовното развитие на обществото като цяло. Поддържа се чрез създаване на условия за съхраняване и развитие на културата на всички етнически групи поотделно и чрез създаването на атмосфера на взаимно уважение, толерантност, разбирателство и механизми за взаимно опознаване и обмен между културите. Като цяло данните показват, че са налице редица случаи на участие и на трите целеви групи в дейности, организирани от общината, с цел насърчаване на социалното сближаване между различните етноси. Такава позиция изразяват близо 67,7% от анкетираните представители на населението, 66,7% от представителите на бизнеса и всички представители на НПО. Получените емпирични резултати сочат, че основните насоки на работа в областта на културата са насочени към популяризиране и съхраняване на традициите, обичаите и фолклора на ромите и към заслуженото утвърждаване на ромската култура като част от общонационалната култура.

**Таблица 8**

**Участие в дейности, организирани от общината, с цел насърчаване на социалното сближаване между различните етноси**

|  |  |  |  |
| --- | --- | --- | --- |
| През последната година участвали ли сте в някакви дейности, организирани от общината, с цел насърчаване на социалното сближаване между различните етноси? | Мнение на представители на население(в%) | Мнение на представители на бизнеса(в%) | Мнение на представители на НПО(в%) |
| Да | 67,7 | 66,7 | 100 |
| Не | 13,5 | 33,3 | - |

В следствие на изпълнението на Общинския план за действие за интеграция на ромите, в сферата на КУЛТУРАТА се отбелязват всички празници на различните етноси, които живеят в населеното място. Подобна позиция е категорично потвърдена и в проведените дълбочинни интервюта с кметове или служители в кметства на населени места на територията на община Садово. На въпроса: *Какво се прави за зачитане на културното многообразие на етносите?*, всички интервюирани представители на местната власт споделят за наличието на много инициативи, които укрепват културното многообразие в населените места. Ето и някои конкретни мнения, споделени с нас:

* *„…. Различните етноси от години живеят заедно и споделят своите празници. В този смисъл, изпълнението на културния календар на община Садово включва всички традиционни празници на етносите, в които се включват всички жители на общината.* *Имено чрез своите културни различия, етносите в община Садово се обединяват, защото се честват всички празници , а те се празнуват от всички етноси, а те са българи, роми и турци“ (Експерт от община Садово;)*
* *„Да, организирали сме много дейности за насърчаване на социалното сближаване между отделните етноси. Организираме празненства за Коледа, като раздаваме подаръци за възрастни, за социално слаби лица. Празнуваме всички заедно празника на селото. В училище и детска градина, така се отбелязва и 24 май и 1 юни. Празника на селото също заедно го отбелязваме“ (кмет на с. Чешнегирово);*
* *„Поради Ковид, организира се последно 2022 г. събор на селото, като съвместно се забавляват. Коледа организираме, арт забавления с деца от различните етноси“ (кмет на с. Милево);*
* *„Имаме Народно читалище , имаме народни танци, певческа група, имаме много изяви, организираме много празненства. В Катуница всяка година организираме събор през месец май. Посещава се от всички жители, организират се песни, танци, имаме певческа група. Всички етноси се веселят заедно и задружно (кмет на с. Катуница);*
* *„Организираме мероприятия с местното читалище, съвместно с двете черкви. Населението е източно православно и протестантскo. Заедно с тях се организират курсове по шивачество, по готварство. Ефектът е положителен и на добро ниво. Прави се ромския празник, събират се, празнуват хората, имат търпимост, уважение между отделните етноси“. (кмет на с. Ахматово);*
* „*Всяка година се празнува събора на селото. Празнувахме преди една седмица 3 март, предстои да се празнува Благовещение, на 19 февруари почетохме обесването на Васил Левски. Към читалището имаме 3 групи танцови състави. В тях деца от всички етноси танцуват и играят, ходят и на мероприятия и извън страната. Имаме и по-малка група от детската градина, която пак е към читалището“ (кмет на с. Поповица);*
* *„Читалището организира събирането на млади хора в обучения по компютри. В училището се празнуваше циганската Нова година. В ОУ в Караджово учат деца от 3 етноса. Едните са роми, другите като турци и като българи. Всичките се разбират, участват по време на празниците, които се организират в училището. Всички 8 деца участват на празниците“ (кмет на с. Караджово);*
* *„Има си ромски празници, децата се подготвят, пеят. Заедно с българите се посещават и се празнува заедно“ (кмет на с. Богданица).*

**Таблица 9**

**Оценка на направеното от страна на община Садово в сферата на културата**

|  |  |  |  |
| --- | --- | --- | --- |
| В следствие на изпълнението на Общинския план за действие за интеграция на ромите, какви промени в сферата на КУЛТУРАТА настъпиха във Вашето населено място? | Мнение на представители на население(в%) | Мнение на представители на бизнеса( в %) | Мнение на представители на НПО(в %) |
| Организират се спортни дейности с участието на представители на всички етноси | 33,8 | 20,0 | - |
| Отбелязват се всички празници на различните етноси, които живеят в населеното място | 58,9 | 66,7 | 100 |

**Въпреки постиженията от предприетите мерки и положените усилия, все още е налице дефицит от системна и последователна политика на общината по отношение на организирането на спортни мероприятия между различните етноси.**

**1.7. Удовлетвореност от извършените действия и гарантиращи недопускане на дискриминация и нарушаване на правата на жените**

Резултатите от проведеното проучване показват, че в областта на недопускането на дискриминация и зачитане на правата на жените има още какво да се желае. Едва 38,9% от населението и 33,3% от НПО посочват, че са участвали в срещи, организирани от общината и насочени към недопускане на насилието в ромските семейства. Малко инициативи се организират и по отношение на запознаване с правата на жените. Едва 35,1% от анкетираните представители на населението и 33,3% от НПО са участвали в подобни мероприятия. Всичко това говори, че в областта на интеграцията, община Садово следва да продължи една по-активна политика по превенция на насилието и тормоза в ромските семейства, предвид факта, че тези социални проблеми са особено изострени именно сред представителите на ромската общност.

**Таблица 10**

**Участие на целевите групи в срещи за запознаване с правата на жените и недопускане на насилие в семейството**

|  |  |  |
| --- | --- | --- |
| През последната година със съдействието на общината, във Вашето населено място се организират срещи: | Мнение на представителите на население(в%) | Мнение на представителите на НПО(в%) |
| С цел недопускане на насилие в семейството | 38,9 | 33,3 |
| С цел запознаване с правата на жените  | 35,1 | 33,3 |

**1.8. Оценка на ефекта от реализацията на дейностите за приобщаване на ромите**

Реализираното изследване обърна специално внимание и върху ефекта от реализацията на дейностите на община Садово за приобщаване на ромите. Следващата фигура илюстрира мненията на трите целеви групи по този въпрос.

Като цяло данните сочат, че и трите изследвани групи приоритетно определят в положителна светлина ефекта от предприетите действия. Малко над 65% от представителите на населението в изследваните населени места споделят такова мнение. Съответно делът на представителите на бизнеса, които дават положителна оценка е 75%, а на представителите на НПО е 66,7%.

**Фигура 4. Оценки на населението, бизнеса и НПО относно ефектът от** **изпълнението на дейностите, заложени в Общинския План за действие за интегрирането на българските граждани от ромски произход и други граждани в уязвимо социално положение (в %)**

 Обобщавайки коментираните оценки може да се направи общата констатация, че **реализацията на дейности, заложени в Общинския План за действие за интегрирането на българските граждани от ромски произход и други граждани в уязвимо социално положение** се оценява като желано и необходимо условие за поддържане на културното многообразие на етносите в населените места на територията на община Садово. Ефектът от предприетите действия, в повечето случаи има много повече предимства, отколкото недостатъци като например повишаване качеството на живот и толерантността сред етносите.

**2. Ползи, проблеми/предизвикателства вследствие на провежданата интеграционна политика**

**2.1. Ползи от извършваните дейности на община Садово за успешната интеграция на ромите**

 Постигането на една успешна интеграция, в която мнозинството и различните етнически и социални и групи активно и съвместно работят за трайното създаване на процеси на разбирателство, толерантност и единение е сложен процес, извикващ продължителни и целенасочени действия. От научна и практическа гледна точка се очертават множество предимства, които този процес оказва за развитието на дадено общество. Приетият Общински план очертава не само целите и задачите за интеграцията на ромите и другите социално уязвими групи от населението на община Садово. Той прилага единен принцип за работа с различните етнически и социални групи – интеграционния принцип на база равнопоставеност и равноотговорност, т. е. оказване на помощ не само на етническите и социалните групи, но и на всички български граждани, които имат потребност от определена помощ и съдействие при решаването на личните и семейните проблеми. Резултатите от проведените дълбочинни интервюта с кметове или служители в кметства на населените места показва, че всички интервюирани определят като „голяма“ ползата от извършените действия за интегрирането на ромската общност. Според тях, целенасочените усилия на община Садово дава резултати. Ето и някои конкретни менения:

* *„Големи са ползите от предприетите действия. Тук в Поповица всички са задружни и няма разделение между етносите“ (кмет на с. Поповица);*
* *„Ползата е добра, защото се цели да няма разделение на етносите и решаването на проблемите им съвместно всички заедно“ (кмет на с. Милево)*
* *„Общината има главна роля в тази интеграция. Вижда се примера, който дава общината при празнуването на общи празници като няма делене между етносите. Еднакво добре се обслужват както ромите, така и българите“ (кмет на с. Караджово).*

Представените в Таблица 11 мнения на трите целеви групи относно ползите от **извършваните дейности на община Садово за успешната интеграция на ромите в конкретните населени места** показват, че е налице известно припокриване в мненията на респондентите. Болшинството от анкетираните роми (92,7%), представителите на бизнеса (100%) и представителите на НПО (100%) приоритетно виждат ползата от употребата на тези услуги в *„намаляване на случаите на отпадане на ромски деца от училище“.* Като други по-важни предимства посочени от представителите на ромската общност са: *„успешната реализация на пазара на труда на ромите“* (83,9%), *„повишаване на образователното равнище на много лица без образование“ (78,7%),* *„намаляване на случаите на дискриминация“* (78,3%) и *„подобряване на здравното обслужване“* (73,1%).

Както за ромите, а така също и за представителите на бизнеса и на НПО, освен горепосочените предимства, предприетите действия предоставят възможност и за *„подобряване профилактиката в населените места“* според 72% от анкетираните работодатели и съответно според 100% от представителите на НПО. Също висок е делът на работодателите (75%) и на НПО (89%), които смятат, че ползите от успешния интеграционен процес способстват за *„намаляване на случаите на дискриминация“ и за „подобряване на достъпа на ромските жени до правна помощ и правосъдие“.* Пълният набор от ползи, посочени от страна на трите целеви групи е представен в следващата таблица.

**Таблица 11**

**Емпирични оценки на трите целеви групи за ползите от извършваните дейности на община Садово за успешната интеграция на ромите**

|  |  |  |  |
| --- | --- | --- | --- |
| Според Вас има ли полза от извършваните дейности на община Садово за успешната интеграция на ромите в населеното място, в което живеете? | Мнение на представители на население(в%) | Мнение на представители на бизнеса(в%) | Мнение на представители на НПО(в%) |
| Да, намаляха случаите на отпадане на ромски деца от училище | 92,7 | 100 | 100 |
| Да, повиши се образователното равнище на много лица без образование | 78,7 | 50 | 33,3 |
| Да, подобри се здравното обслужване | 73,1 | 72 | 100 |
| Да, повече лица, успяха да си намерят работа | 83,9 | 65 | 66,7 |
| Да, подобриха се условията на живот в квартала (ремонтираха се улици, тротоари) | 70,6 | 25 | 67,2 |
| Да, започнаха да се провеждат повече спортни празници | 44,1 | 25 | 33,3 |
| Да, намаляха случаите на дискриминация | 78,3 | 75 | 89 |
| Да, подобри се достъпа на ромските жени до правна помощ и правосъдие  | 66,3 | 75 | 66,7 |
| Да, повиши се информираността на ромите по въпросите за дискриминацията и защитата на правата на човека | 70,0 | - | 33,3 |
| Да, местните бизнесмени започнаха да наемат на работа повече лица от различните етноси | 70,3 | 50 | 33,3 |
| Не, няма полза от извършваните дейности по този план | 33,7 | 25 | - |

**2.2. Проблеми и предизвикателства, пред провежданата интеграционна политика**

Извършеното проучване даде възможност да бъдат откроени и най-честите проблеми и препятствия, които опосредстват провеждането на една по-успешна интеграционна политика на територията на община Садово. Според преобладаваща част от анкетираните представители на населението и на бизнеса, основният проблем е свързан с **липсата на достатъчно финансиране** за по-голям ефект на извършваните дейности. Малко над 83% от представителите на ромската общност и над 78% от работодателите споделят такова мнение. Следващи проблеми, които са посочени от голяма част от анкетираните представители на населението и на бизнеса **са липсата на предварителна работа с общностите за оценка на техните нужди и непознаване на културата и спецификата на ромската общност в населеното място**. В най-малка степен представителите на населението смятат, че основна пречка в процеса по приобщаване е наличието на дискриминация спрямо гражданите от ромски произход Делът на отговорилите е едва 20%. Различна позиция изказват представителите на НПО сектора. Според болшинството от тях, основен проблем е **липсата на информация у** **ромите за провежданите дейности от страна на общината (97%), а също така и липсата на дейности, които да сплотяват различните етноси в населеното място (66,7%).**

**Таблица 12**

**Емпирични оценки на целевите групи за най-честите пречки пред провежданата интеграционна политика, свързана с приобщаване на ромите в община Садово**

|  |  |  |  |
| --- | --- | --- | --- |
| Какво пречи провежданата интеграционна политика, свързана с приобщаване на ромите да бъде още по-успешна във Вашето населено място? | Мнение на представители на население(в%) | Мнение на представители на бизнеса(в %) | Мнение на представители на НПО(в %) |
| Лисата на предварителна работа с общностите за оценка на техните нужди | 62,8 | 75 | 60,7 |
| Непознаване на проблемите на ромите и другите етноси в населеното място | 42,9 | 25 | 60,7 |
| Непознаване на културата и спецификата на ромската общност в населеното място | 61,2 | 70,1 | 63,7 |
| Липсата на достатъчно финансиране за по-голям ефект на извършваните дейности | 82,7 | 78 | 33,3 |
| Липса на информация у ромите за провежданите дейности от страна на общината | 60,8 | 66,7 | 97,0 |
| Липсата на дейности, които да сплотяват различните етноси в населеното място | 56,3 | 66,7 | 66,7 |
| Лисата на подкрепа за ромите от страна на бизнеса в населеното място | 53,5 | - | 33,3 |
| Наличието на дискриминация спрямо гражданите от ромски произход | 20,0 | - | 33,3 |
| Липса на сътрудничество и диалог с местната власт | 38,2 | - | 33,3 |

 **В хода на провеждането на дълбочинните интервюта с кметове** **или служители в кметства, някои от тях споделиха с нас и редица пречки пред една по-успешна интеграционна политика. Като такива бяха посочени:**

* *„Пречи все още мисленето на ромите. Това, че са живели само в Милево и не са излизали от селото, за да имат поглед за живота в другите държави“ (кмет на с. Милево);*
* *„Нужно е откриване на нови работни места, които да оставят младите хора на територията на селото, но да не се изисква високо образование“ (кмет на с. Караджово);*
* *„Пречи това, че сме малко населено място, хората които преобладават са възрастните хора. Младите роми работят в градовете и пътуват. Една част от по-младите жени работят извън селото и ограниченият брой на хора се отразява на тази дейност“ (кмет на с. Ахматово).*

**2.3. Предложения и/или препоръки относно провежданата интеграционна политика**

С оглед преодоляване на трудностите по интеграцията, във въпросниците за провеждане на дълбочинни интервюта, бе заложен специален въпрос, имаш за цел получаването на изчерпателна информация в тази област. Като конкретни предложения, които бяха изказани от някои от представителите на местата власт това са:

* *„По-добра информираност чрез медиите, защото повече са негативите, които се отразяват в медиите, а позитивите и работата с етносите – това не се следи и не се отразява“ (експерт в община Садово);*
* *„По-добра осведоменост и активност от страна на българи и роми“ (кмет на с. Селци);*
* *„Ние каквото го правим го показваме, тук трябва на държавно ниво да се предприемат мерки и действия в областта на интеграцията“ (кмет на с. Чешнегирово);*
* „*Трябва да се промени мисленето на ромите. Не може човек, който изкарва 5 лева днес и веднага да го изхарчи без да мисли за утрешния ден да можеш да го интегрираш“ (кмет на с. Милево);*
* *„Нужно е да се подобри базата, да се направи ремонт на Читалището, което е построено през 1950 г. да се ползва цялата сградата за културна масова дейност. Имаме футболно игрище и да се направи, защото ромите играят, но условията не са добри“ (кмет на с. Ахматово).*

Като друга конкретна препоръка, изказана от анкетираните представители на бизнеса и НПО е необходимостта от участието на всички заинтересовани страни в дейности по изпълнението и мониторинга на местните политики за ромското приобщаване. Подобна позиция изразяват 80% от работодателите и 76% от НПО.

**3. Оценка на сътрудничеството между местния бизнес, общината, НПО и гражданите, с оглед реализацията на местните политики за приобщаване и интегриране на ромите**

Важен аспект от реализацията на интеграционната политика на община Садово е партньорството с гражданското общество (вкл. представителите на ромската общност) и бизнеса и НПО в процеса на управление на местните политики за приобщаване на ромите. Данните от реализираното проучване сред трите целеви групи показва, че няма единна позиция по този въпрос. Ако за представителите на населението и за бизнеса сътрудничеството в болшинството случаи е налице и то е оценено като добро и много добро, то на коренно противоположна позиция са представителите на НПО. Според болшинството от всички анкетирани (66,7%), подобен тип взаимоотношения липсват, а там където ги има, то те са оценени като лоши (33,3%).

**Фигура 5. Оценка на сътрудничеството между община, местен бизнес, местни неправителствени организации и населението при реализацията на местните политики за приобщаване и интегриране на ромите (в %)**

Идентифицираните проблеми в комуникацията между население, бизнес, община и НПО преди всичко идват от това, че сравнително рядко целевите групи са участвали в съвместни срещи за дискутиране на належащите проблеми на общността по населени места. Този дефицит в бъдеще следва да бъде преодолян, с оглед постигането на едни по-резултатни действия при реализацията на интеграционната политика на община Садово.

**Фигура 6. Във Вашето населено място сътрудничат ли си местния бизнес, общината, неправителствените организации и гражданите, с оглед реализацията на местните политики за приобщаване и интегриране на ромите? (в %)**

Тъй като сътрудничеството е важен и съществен компонент, оказващ силно влияние върху процесите на интеграция, на този въпрос бяха помолени да дадат своето експертно мнение и представителите на местната власт по населени места. Ето и някои конкретни менения:

* *„Да, сътрудничат си, имаме Бюра по труда, което обслужва всички етноси и когато има обявени свободни места, бизнеса запълва своите работни места“ (експерт от община Садово;)*
* *„Да, през миналата година беше направено едно първо събитие- кръгла маса с млади семейства, които са бъдещето на общината и там бяха дискутирани въпроси, които ги вълнуват, така че те да останат да си гледат децата в общината и за в бъдеще“ (експерт от община Садово);*
* *„Да, населеното място е малко, но има сътрудничество. Участвали сме, главно в културно масови мероприятия, ромски празници“ (кмет на с. Селци);*
* *„Да, но точно за приобщаване не, защото ромите не са постоянни в мисленето и в действията си. Не може да се разчита на тях“ (кмет на с. Милево);*
* *„Да, има сътрудничество, фирмите много помагат. Имаме и две НПО , които работят заедно“ (кмет на с. Катуница);*
* *„Постоянно водя беседи с младите хора, присъствал съм и на родителски срещи. Не се финансират, без парични средства“ (кмет на с. Караджово).*

Идентифицираните дефицити още повече се потвърждават и от позицията на трите целеви групи на въпроса: *Според Вас, трябва ли да има едно по-успешно сътрудничество между действията на общината, бизнеса, местни неправителствени организации и гражданите за разрешаване на проблеми в населеното място по отношение на заложените в Плана сфери на действие?*

Според болшинството от представителите на население, бизнес и НПО в близко бъдеще следва да се продължи съвместната работа във всички разписани в Плана за интеграция сфери на действие: образование, здравеопазване, заетост, жилищни условия, култура и спорт, недискриминация и защита правата на жените.

**Таблица 13**

**Необходимост от едно по-успешно сътрудничество между действията на общината, бизнеса, местни неправителствени организации и гражданите за разрешаване на проблеми в населеното място по отношение на:**

|  |  |  |  |
| --- | --- | --- | --- |
|  | Мнение на представители на население(в%) | Мнение на представители на бизнеса(в%) | Мнение на представители на НПО(в%)) |
| Образованието | 88,4 | 75 | 66,7 |
| Заетостта | 95,7 | 100 | 66,7 |
| Жилищните условия и инфраструктурата | 90,9 | 100 | 33,3 |
| Културата и спорта | 87,5 | 75 | 66,7 |
| Преодоляването на случаи на дискриминация | 71,6 | 75 | 100 |
| Защита на правата на жените | 74,4 | 75 | 100 |

**4. Заключение**

**Реализираното изследване, имащо за цел оценка на резултатите от местната интеграционна политика на община Садово, както и предизвикателствата, които възпрепятстват възможността да се актуализират наличните местни политики, показа интересни и заслужаващи внимание констатации. Сред многото направени в анализа изводи тук ще откроим някои, заслужаващи по-специално внимание.**

**На първо място, налице са редица управленски и стратегически документи на регионално и местно ниво, които очертават напредъка в социалната, икономическа, културна и образователна интеграция на ромите в община Садово. В болшинството от случаите населението и бизнеса са удовлетворени в голяма степен от действията на общината. Според тях, предприетите мерки за приобщаване оказват положителен ефект и способстват за активното включване на различните социални и етнически групи в обществото. И ако бизнесът и гражданите изразяват видима удовлетвореност от направеното, то значително по-висок е делът на анкетираните представители на НПО, които изказват резервирана позиция по този въпрос.**

**На второ място, заслужават внимание оценките на респондентите за направеното в сферата на образованието. Според преобладаваща част от представителите на населението и на НПО, направеното в тази област способства повече ромски деца да посещават детска градина и училище, води до повишаване на заинтересоваността на родителите и до осъзнаването на образованието като ценност за тях.**

**Обобщението на емпиричните данни по отношение на направеното в сферата на здравеопазването показа, че са налице видими резултати в тази област, които според голяма част от населението са свързани с повишаване на броят на ромите, които посещават личен лекар и които имунизират своите деца, с нарастване на информираността на ромите в областта на общественото здраве.**

**Налице е подобряване на условията на живот в ромските махали и квартали. Според повечето анкетирани лица, със съдействието на общината се извършва ремонт на улици и тротоари в ромските квартали на някои населени места. Обръща се специално внимание на ромски семейства, които нямат собствен дом, като на част от тях се предоставят и терени за изграждане на жилища. В сферата на жилищните условия, все още обаче остават недостатъчни усилията на местната власт от гледна точка на изграждането на детски площадки за игра и спортни зали на открито и закрито за децата в ромските квартали.**

**Преобладаваща част от респондентите и от трите целеви групи оценяват в позитивен план направеното в сферата на заетостта. Все повече лица от ромския етнос започват работа по програми за временна заетост и биват назначавани в частни фирми. Данните сочат, че недостатъчна остава работата на общината от гледна точка на подобряването на посредническите услуги по заетостта, активирането на продължително безработни и икономически неактивни лица, чрез насърчаване на трудовото медиаторство и насърчаването на стажуването и чиракуването във фирми на територията на общината.**

**Налице са редица случаи на участие и на трите целеви групи в дейности, организирани от общината, с цел насърчаване на социалното сближаване между различните етноси. Основните насоки на работа в областта на културата са насочени към популяризиране и съхраняване на традициите, обичаите и фолклора на ромите и към заслуженото утвърждаване на ромската култура като част от общонационалната култура.**

**Данните сочат, че в областта на недопускането на дискриминация и зачитане на правата на жените има какво да се желае. Сравнително редки са случаите на участие на ромите и представителите на НПО в съвместни срещи, организирани със съдействието на общината, насочени към недопускане на насилието в ромските семейства. Малко инициативи се организират и по отношение на запознаване с правата на жените. Всичко това говори, че в областта на интеграцията, община Садово следва да продължи една по-активна политика по превенция на насилието и тормоза в ромските семейства, предвид факта, че тези социални проблеми са особено изострени именно сред представителите на ромската общност.**

**Извършеното проучване даде възможност да бъдат откроени и най-честите проблеми и препятствия, които опосредстват провеждането на една по-успешна интеграционна политика на територията на община Садово. Според преобладаваща част от анкетираните представители на населението и на бизнеса, основният проблем е свързан с липсата на достатъчно финансиране. Следващи проблеми, които са посочени от голяма част от анкетираните представители на населението и на бизнеса са лисата на предварителна работа с общностите за оценка на техните нужди и непознаване на културата и спецификата на ромската общност в населеното място.**

**Реализираното изследване показа по недвусмислен начин, необходимостта от наличието на партньорство с гражданското общество (вкл. представителите на ромската общност) и бизнеса и НПО в процеса на управление на местните политики за приобщаване на ромите. Данните от реализираното проучване сред трите целеви групи показва, че няма единна позиция по този въпрос. Ако за представителите на населението и за бизнеса сътрудничеството в болшинството случаи е налице и то е оценено като добро и много добро, то на коренно противоположна позиция са представителите на НПО. Според болшинството от всички анкетирани НПО, подобен тип взаимоотношения липсват, а там където ги има, то те са оценени като лоши. Става очевидно също така, че независимо от постигнатите добри успехи в областта на интеграцията, все още има редица въпроси, които могат да получат по-добро решение.**

**Приложение 1:**

**Социодемографски характеристики на анкетираните представители на целева група население**

Представени са следните социодемографски характеристики на анкетираните лица:

1. Пол;

2. Възраст;

3. Образование;

4. Етническа принадлежност

5. Тип на населеното място по местоживеене.

Данните са визуализирани със следващите фигури от номер 7 до номер 11.

Фигура 7. Структура на анкетираните граждани по пол (в %)

Фигура 8. Структура на анкетираните лица по възраст (в %)

Фигура 9. Структура на анкетираните лица по образование (в%)

Фигура 10. Структура на анкетираните лица по етническа принадлежност (в %)

Фигура 11. Структура на анкетираните лица по местоживеене (в %)

**Приложение 2:**

**Общи характеристики на анкетираните представители на бизнеса**

Последователно се представят:

1. Пол на анкетираното лице;
2. Възраст;

3. Позиция (длъжност) във фирмата;

4. Населено място, в която се намира предприятието;

Данните са представени в шест последователни визуализиращи фигури, с номера от 12 до 15.

Фигура 12. Структура на анкетираните представители на бизнеса по пол (в %)

Фигура 13. Структура на анкетираните представители на бизнеса по възраст ( в%)

Фигура 14. Позиция във фирмата (в %)

Фигура 15. Населено място, в което функционира фирмата (в %)

**Приложение 3:**

**Характеристики на обхванатите в проучването НПО**

Представени са следните характеристики на НПО

1. Пол на лицата, работещи в анкетираните НПО;
2. Възраст на лицата, работещи в анкетираните НПО;
3. Завършена степен на образование на лицата, работещи в анкетираните НПО;
4. От кога функционира организацията.

Данните са визуализирани със следващите фигури от номер 15 до номер 18.

Фигура 15. Пол на лицата, работещи в анкетираните НПО (в %)

Фигура 16. Възраст на лицата, работещи в анкетираните НПО (в %)

Фигура 17. Степен на завършено образование на лицата, работещи в анкетираните НПО (в %)

Фигура 18. От кога функционира Вашата организация (в %)

1. Национална стратегия на Република България за интегриране на ромите (2012-2020), Националния план за действие по инициативата „Десетилетие на ромското включване 2005-2015 г.”. [↑](#footnote-ref-1)
2. Съвкупна емпирична информация е термин от социологията, който обозначава цялата съвкупност от мнения и оценки при проведеното изследване. [↑](#footnote-ref-2)